
FØRSTE DEL:
VISIONEN

KAPITEL 1
KÆRLIGHED – VORES OVERORDNEDE EMOTION
Inuitterne havde 52 ord for sne, fordi sneen havde stor betydning for dem. Der burde være lige så mange ord for kærlighed.
Margaret Atwood
Længsel. Du kender fornemmelsen. Det er den pinefulde sanseoplevelse af, at der mangler noget i dit liv: en dyb hunger efter mere. Mere mening, mere samhørighed, mere energi – mere et eller andet. Længslen er den fornemmelse, der går gennem kroppen på en, lige før man afgør med sig selv, at man er rastløs, ensom eller ulykkelig.
Den slags længsel er ikke bare en mental tilstand. Den er noget meget fysisk. Kroppen råber på et eller andet vigtigt næringsstof, som den ikke får. Man kan ikke helt sætte fingeren på, hvad det er for et. Sommetider kan man få pinen til at gå væk ved at fordybe sig i arbejde, småsnak, tv eller spil. Men som oftest er disse og andre forsøg på at udfylde det pinefulde tomrum kun midlertidige afledningsøvelser. Længslen giver ikke op. Den følger efter dig som en skygge, insisterende, og gør yderligere afledningsforsøg så meget mere interessante. Og aflednings-muligheder er der jo nok af – det andet (eller tredje) glas vin, sms’er, Facebook, Twitter ... ja, og så sofaen og fjernbetjeningen.
Der er god sandsynlighed for, at der er rigeligt med mad i dit liv. Og rent drikkevand er ikke længere væk end den nærmeste vandhane, og så godt som ubegrænset i mængde. Du har også adgang til rimeligt ren luft og tag over hovedet. Disse grundlæggende behov er for længst opfyldt. Det, du nu længes efter, er langt mere uhåndgribeligt. Det, du længes efter, er kærlighed. Hvad enten du er single eller ej, hvad enten du tilbringer dine dage under isolerede forhold eller midt i et summende menneskemylder, er det grundlæggende næringsstof, dine celler har brug for, kærlighed: ægte, positivt ladet kontakt med andre levende væsener.
Vækst. Det ser ud til, at kærlighed giver din krop næring på samme måde som det rette forhold mellem sollys, næringsrig jordbund og vand giver planterne næring og får dem til at blomstre. Jo mere kærlighed du oplever, jo mere åbner du dig og vokser – du bliver visere og kommer mere i balance, opbygger modstandskraft og effektivitet, bliver lykkeligere og sundere. Du vokser også åndeligt og bliver bedre til at se, føle og påskønne de dybe gensidige bånd, der på uforklarlig vis binder dig sammen med andre mennesker og dermed skaber en plads til dig i livets store mønster.
Ligesom din krop er indrettet til at optage ilt fra Jordens atmosfære og næringsstoffer fra den mad, du spiser, er den også indrettet til kærlighed. Kærligheden er som at tage en dyb indånding eller spise en appelsin, når man er forpustet eller tørstig – den er ikke bare en fantastisk fornemmelse, den er ligefrem livgivende: en uundværlig kilde til energi, livsopretholdelse og sundhed.
Når jeg sammenligner kærlighed med ilt eller frugt, tager jeg mig ikke nogen poetisk frihed. Jeg trækker derimod på forskningen – ny forskning, som for første gang kaster lys over, hvordan kærligheden – og dens fravær – grundlæggende ændrer de biokemiske stoffer, som strømmer rundt i din krop. Og disse stoffer kan igen ændre den måde, dit dna kommer til udtryk i dine celler på. Den kærlighed, du oplever eller ikke oplever i dag, kan helt bogstaveligt ændre visse nøgleaspekter af din krops arkitektur på celleniveau om nogle måneder eller næste år – celler, som påvirker dit fysiske helbred, din livskraft og dit generelle velbefindende. Så på denne og andre måder har mængden af kærlighed – ligesom tilgængeligheden af ren luft og næringsholdige fødevarer – indflydelse på dit livs længde og på, om du trives eller bare klarer dig igennem.
DET ER IKKE, SOM DU TROR
Hvis du for alvor vil tage til dig, hvad den nye kærlighedsforskning har at tilbyde, må du først trække dig et skridt tilbage fra „kærligheden“, som du måske kender den. Glem alt om den kærlighed, du typisk hører om i medierne – den kærlighed, der fokuserer på begær og længsel efter berøring og omfavnelser. Drop den forestilling om kærlighed, du måske har fra din familie, og som kræver, at du elsker dine slægtninge ubetinget, også selv om deres handlinger virker ubehagelige på dig eller deres overlegenhed lader dig kold. Jeg vil endda bede dig tilsidesætte din opfattelse af kærlighed som et særligt bånd eller en speciel relation, både i forhold til din ægtefælle, din samlever og din sjæleven. Og hvis du opfatter kærligheden som en forpligtelse, et løfte eller en garanti, på grund af ægteskab eller andre loyalitetsfokuserede ritualer, må du forberede dig på at begynde forfra. Du må åbne dig for et andet perspektiv – din krops perspektiv.
Hvis nogen – en omstrejfende journalist eller en pågående middagsgæst – i dag bad dig give din egen definition på kærlighed, ville dit svar højst sandsynligt afspejle en række fælles kulturelle budskaber og dybt personlige intime oplevelser fra dit liv. Men hvor velbegrundet dit svar end er, vil jeg hævde, at din krop har en helt anden definition på kærlighed. Det er det, denne bog handler om. Kærlighed er ikke seksuelt begær eller blodets bånd. Den er heller ikke en særlig forpligtelse eller et helt specielt bånd til et andet menneske. Ingen tvivl om, at kærlighed har at gøre med alle disse forhold. Men jeg forsøger at påvise, at ingen af dem forstår kærligheden og dens betydning på samme måde, som din krop gør.
Det syn på kærlighed, jeg skal præsentere her, udgør et brud med, hvad de fleste af os måske tror på. Kærlighed er i mit perspektiv ikke en speciel slags relation. Den er heller ikke noget „derude“, som man blive ramt af som af lynet, og som mange år senere „dør“. At opfatte kærlighed som en helt særlig tilknytning er meget almindeligt, men alligevel misvisende. Sådan en tilknytning kan vare i årevis – faktisk et helt liv igennem, med lidt engagement og den rette indsats. Og det er ganske givet af afgørende betydning for dit liv og din lykke at have mindst én tæt relation.1 Men alligevel er det bedre at forstå dette helt særlige tilknytningsforhold og de forpligtelser, folk ofte bygger op over det, som produkter af kærligheden – den samlede sum af mange små øjeblikke, hvor kærligheden gennemstrømmer dig – end som kærligheden som sådan. Når man sætter lighedstegn mellem kærlighed og intime relationer, bliver kærligheden temmelig forvirrende. På visse tidspunkter føles den som noget dejligt, mens den til andre tider gør ondt som bare fanden. Sommetider løfter den dig og giver dig store drømme for fremtiden, og til andre tider gør den dig bare skamfuld over dine svagheder og mangler eller giver dig skyldfølelse i anledning af fortidige handlinger. Når man begrænser sin opfattelse af kærlighed til relationer og forpligtelser, bliver kærligheden et forvirrende krat af emotioner, forventninger og usikkerhed. Men når man vender blikket mod kroppens definition af kærlighed, får man øje på en tydelig sti, som hjælper en igennem krattet og frem til et bedre liv på den anden side.
Der er mere krat at rydde. Jeg vil også bede dig se bort fra nogle af dine mest rodfæstede forestillinger om kærligheden: tankerne om kærligheden som noget eksklusivt, varigt og ubetinget. Disse dybfølte overbevisninger er ofte mere ønsketænkning end realitet i menneskers liv. De fylder folks dagdrømme om den store, livsvarige kærlighed, som de ikke har mødt endnu. Kærlighed, som kroppen definerer den, er ikke noget eksklusivt, der er reserveret til din sjæleven, din inderkreds, din familie eller dine såkaldte kære. Kærligheden ser ud til at have en langt større rækkevidde, end vi normalt forestiller os. Og samtidig er kærlighedens tidsramme meget kortere, end vi typisk regner med. Kærlighed, som du får den at se her, er ikke varig. Den er i realiteten langt mere flygtig, end de fleste af os har lyst til at se i øjnene. På plussiden tæller dog, at kærligheden lader sig forny i al evighed. Det mest udfordrende er imidlertid, at kærligheden på ingen måde er ubetinget. Den manifesterer sig ikke uanset omstændigheder. Tværtimod vil du opdage, at din kærlighed er særdeles fintfølende, når det gælder små ting i omgivelserne. Den er afhængig af forudsætningerne, men når man først har forstået disse forudsætninger, kan man støde på kærligheden mange gange om dagen.
Jeg har opdaget, at det er svært at tale videnskabeligt om kærlighed, fordi folk har så mange forudfattede og indgroede ideer om den. Mange af disse er udtryk for vores fælles kulturelle arv – tænk på alle de sange og film, der sætter lighedstegn mellem kærlighed og forelskelse eller seksuelt begær eller et lykkeligt samliv resten af dine dage, eller for den sags skyld det mere jordnære vielsesritual, der hylder kærligheden som et eksklusivt tilknytningsforhold med tilhørende forpligtelser. Andre forestillinger om kærlighed er dybt personlige. De afspejler din unikke livshistorie med dens sejre og sår og dens lektioner i intimt samliv – både dem, du har taget til dig, og de andre. Hvis disse forudfattede ideer får lov at stå uimodsagt, kan de afspore enhver seriøs, intellektuel samtale om kærligheden.
DETTE ER NOGET ANDET
Den tilgang til kærligheden, jeg vil præsentere, sammenfletter en række nye videnskabelige tråde, mens den samtidig holder det ene øje på det åndelige og det praktiske. Den har rødder årtusinder bagud i tiden hos vores forfædre og -mødre, der var jægere og samlere, og den peger også ud i fremtiden. Den er en vision om vores potentielle muligheder for vækst og kærlighed, og om vores evne til at skabe kontekster, der nærer vækst og kærlighed hos andre, og dermed også hos de kommende generationer, der skal arve verden, som vi nu efterlader den.
Grundlaget for min tilgang til kærlighed er videnskaben om emotionerne. Igennem mere end to årtier har jeg forsket i den delmængde af emotionerne, der giver en god fornemmelse i kroppen – behagelige tilstande såsom glæde, morskab, taknemmelighed og håb. De gennemsyrer både sind og krop, og der er stor sandsynlighed for, at du bevæger dig ind i og ud af den slags tilstande mange gange om dagen, sommetider på egen hånd, andre gange i selskab med andre.
Jeg har opdaget, at selv om man oplever positive emotioner som særdeles kortvarige og skrøbelige, kan de aktivere stærke vækstfaktorer i ens liv. Det begynder med, at de åbner ens udsyn – dit perspektiv udvider sig helt bogstaveligt, når du kommer under indflydelse af en af flere positive emotioner. Enkelt formuleret kan man se mere, når ens synsfelt udvides: Man får øje på det større billede. Og med dette momentant udvidede perspektiv bliver man mere fleksibel, bedre til at tilpasse sig andre, mere kreativ og mere vis. Og med tiden bliver man også mere handlekraftig. Det skyldes, at de perspektivudvidende øjeblikke med positive emotioner tilsammen former livet til det bedre, så man bliver mere vidende, får større modstandskraft og bliver bedre socialt integreret og sundere. Videnskaben har faktisk dokumenteret, at positive emotioner kan igangsætte en opadgående spiral i et menneskes liv – selvopretholdende mønstre, som løfter dig og gør dig til en bedre udgave af dig selv.
Disse to grundlæggende kendsgerninger om positive emotioner – at de kan åbne dig og forvandle dig til det bedre – udgør de to ankerpunkter for min „udbred og byg op“-teori (eng.: broaden-and-build)2 om positive emotioner, som jeg har skrevet om i min første bog, Positivity, for at vise, hvordan man kan sætte de positive emotioner i arbejde med at overvinde negativiteten og skabe velvære og trivsel på sejladsen gennem hverdagene.3
Ordet „positivitet“ er bevidst bredt. Jeg har valgt det for at dække hele spektret af positive emotioner plus lidt til. Det omfatter også de psykologiske betingelser, som fremmer dine positive emotioner og deres mangfoldige følgevirkninger – langsommere hjerterytme, åbning af sindet og det indbydende, afslappede udtryk i ansigtet, plus de frugter, som først modnes for dig et lille år senere – og deres voksende indflydelse på dine relationer, din personlighed, dit helbred og din åndelige vækst. På dette sted kan man måske mene, at jeg har ladet dette ene ord dække for mange ting. Men jeg opfatter det som nyttigt at bruge et omfattende ord som „positivitet“, der kan indfange hele det dynamiske system, hvori kærlighed og andre positive emotioner fungerer. Positive emotioner er de småbitte motorer, som driver dette komplicerede, konstant aktive positivitetssystem frem. De er de aktive komponenter, som sætter resten i bevægelse. Når jeg træder et skridt tilbage for at se nærmere på det større system, der kører i kredsløb omkring dine positive emotioner, ser jeg, hvordan disse emotioner integrerer dig i livets netværk, som sætter dig i forbindelse med andre mennesker, og hvordan de også orkestrerer de processer, der får dig til at vokse og komme igen, når du er nede, under vekslende omstændigheder. Jeg havde brug for et nyt ord til at dække hele det omfattende system, og det ord blev „positivitet“.
Når vi retter blikket mod dette mere omfattende positivitetssystem, kan vi definere kærlighed mere præcist, som jeg gør i kapitel 2. Kærligheden følger – som alle de andre positive emotioner – logikken i den gamle tankegang, der kort kan udtrykkes „udbred og byg op“: De behagelige, men flygtige øjeblikke, hvor du oplever samhørighed med andre, udvider din bevidsthed på en måde, som alt i alt skaber varige og velgørende forandringer i dit liv.
Den kærlighed, du længes efter, findes i kortvarige oplevelser af samhørighed.4 Andre forestillinger, som også betegnes med ordet „kærlighed“ i vores fælleskulturelle ordforråd – det altfortærende begær, de eksklusive bånd, forpligtelsen på gensidig loyalitet, den ubetingede tillid – kan bedst opfattes som nøgleaktører inden for det mere omfattende positivitetssystem, der omgiver kærligheden. De forstærkes faktisk alle sammen, efterhånden som hyppigheden af dine kærligheds-øjeblikke vokser: Når du føler ægte samhørighed med et andet menneske, forøges din tillid til den pågældende, jeres relation og loyalitet uddybes, og I får lyst til at tilbringe flere gode øjeblikke sammen. Men det er kun halvdelen af historien. Kausaliteten går også den anden vej: Hver af disse aktører inden for det mere omfattende positivitetssystem – begæret, båndene, forpligtelserne og tilliden – udløser efterfølgende øjeblikke af kærlig samhørighed. Det er dette, som opretholder det dynamiske og komplekse positivitetssystem, som skaber dine ofte uforklarlige følelsesbånd til familie, venner og lokalsamfund. Kærligheden giver hele dette system energi og sætter det i bevægelse.
Der sker mange ting her. Det kan ikke undre, at kærligheden gør os forvirrede. Og for at gøre forvirringen større anvendes ordet „kærlighed“ regelmæssigt om systemets forskellige enkeltdele. Så når man siger til et andet menneske, at man elsker det, kan det tænkes, at man vækker en række forskellige, om end nært beslægtede forestillinger. Man mener måske, at man længes efter at være sammen med den anden. Men man kan også mene, at man stoler på den pågældende og selv har til hensigt at opføre sig loyalt over for vedkommende. Eller en kærlighedserklæring kan fungere som et middel til at fremhæve denne relation som særlig betydningsfuld i dit liv, og til at invitere den pågældende ind i din inderkreds. Men som oftest betyder „jeg elsker dig“ nok „alt det ovennævnte“. Og det er der bestemt ikke noget galt med fra et praktisk synspunkt. Jeg ville ikke bede dig modernisere og udvide dit syn på kærlighed, hvis jeg ikke mente, at der var en del at vinde ved at gøre det. Når vi trævler kærligheden op i kapitel 2, vil du begynde at forstå den på de betingelser, din krop kender til. På dette sted er der kun at tilføje, at uanset hvor mange og forskellige definitioner på kærlighed du opererer med, så kender din krop kun én: Kærligheden er det mikroøjeblik af varme og samhørighed, du oplever sammen med et andet levende væsen.
Men jeg vil gerne understrege, at kærlighed ikke er en af de mange positive emotioner, der strømmer igennem dig fra tid til anden. Den er noget større end glæde, morskab, taknemmelighed eller håb. Den har særstatus. Jeg kalder den vores overordnede emotion. Det skyldes for det første, at enhver anden positiv emotion – glæde, morskab, taknemmelighed, håb osv. – kan forvandle sig til et kærlighedsøjeblik, når den opleves i tæt samhørighed med en anden. Men at konceptualisere kærlighed som en delt positiv emotion er ikke nær vidtgående nok.5 For det andet giver kærlighed langt dybere positive følgevirkninger end nogen af de andre positive emotioner, selv om også disse selvfølgelig udvider bevidstheden og opbygger handlekraft. Kærlighed er vores overordnede emotion, og det er den, der gør os mest fuldstændigt levende og får os til at føle os mest fuldstændigt menneskelige. Kærlighed er måske den mest grundlæggende emotionelle oplevelse i forhold til sundhed og trivsel.
Min tilgang til kærlighed adskiller sig også fra andre ved at sammenføre emotionsforskning og relationsforskning.6 Fra relations-forskningen har jeg hentet tanken om, at kærligheden trækker dig ud af din kokon af selvoptagethed, så du tilpasser dig andre mennesker. Kærligheden giver dig mulighed for virkelig at se et andet menneske, holistisk og med opmærksomhed, omsorg og medfølelse. I hvert enkelt øjeblik af samhørighed og forbundethed bliver du for alvor engageret i dette andet menneskes velbefindende, alene for hans eller hendes egen skyld.7 Og fornemmelsen er gensidig. Du opdager, at i dette øjeblik er også det andet menneske oprigtigt optaget af dit velbefindende. Han eller hun bekymrer sig for alvor om dig. Relationsforskerne opfatter denne gensidige omsorg som en varig egenskab ved intime relationer. I modsætning hertil opfatter jeg gensidig omsorg som et kortvarig tilstand, der tiltager og aftager i takt med ændringer i et menneskes omgivelser og emotioner.
Hvis sandheden skal frem, var det et heldigt tilfælde, der fik mig til at se kærligheden i et helt nyt lys. Jeg passede mit arbejde som emotionsforsker for omkring otte år siden. Jeg testede hypoteser formuleret ud fra min „udbred og byg op“-teori. På det tidspunkt var mit hovedmål at finde frem til metoder til at undersøge de langsigtede effekter af akkumulerede positive emotioner. Hvorfor skulle de gøre folk mere ressourcestærke og ændre deres liv til det bedre, som teorien forudsagde? Som støtte til definitive påstande om årsags-virknings-forhold havde j eg brug for et fuldt udfoldet eksperiment, komplet med randomisering og målbare egenskaber. Jeg skulle finde ud af at sammenligne én gruppe mennesker, som forøgede deres daglige indtag af positive emotioner, med en anden gruppe, som ikke gjorde. Det forvirrende spørgsmål var, hvordan det skulle gøres. Hvordan kan mennesker med sikkerhed og uden tilbagefald øge deres daglige indtag af positive emotioner? De metoder, som jeg selv og andre forskere havde benyttet i laboratoriet til at teste positive emotioners kortsigtede virkninger – musikken, filmklippene, de morsomme tegninger, de uventede bolsjer – kunne ikke bruges, fordi de ved mange gentagelser giver en fad fornemmelse og mister deres virkning. Og det skyldes, at vi mennesker tilpasser os. Selv den stærkeste emotionsstimulerende effekt falmer med gentagelsen og bliver lige så upåfaldende som tapetet på væggen. Efter et par mislykkede forsøg på at udforme en funktionsdygtig forsøgsstruktur deltog jeg i et tværfagligt seminar om integreret medicin, som varede et år.8 Det var her, jeg første gang blev præsenteret for den ældgamle bevidstheds-øvelse, der på pali kaldes metta, på sanskrit maître. Det oversættes ofte ved kærlig venlighed eller bare venlighed. Inden for den buddhistiske lære anses kærlig venlighed for en af de tre højeste bevidsthedstilstande – ifølge nogle traditioner selve kronjuvelen. Der gik et lys op for mig: Denne ældgamle praksis, der er tilpasset gennem årtusinder, kunne hjælpe mig med at teste min teori. Måske var oplæring i kærlig venlighed lige den påvirkningskilde, jeg stod og manglede.
Igennem det næste års tid udformede mine studerende og jeg et randomiseret eksperiment med målbare variabler, hvormed man skulle kunne teste effekten af at lære at skabe sine egne positive emotioner gennem meditationsøvelsen Kærlig venlighed. Mine testpersoner var rimeligt sunde voksne mennesker i arbejde og uden udpræget åndelig orientering. Resultaterne var særdeles klare: Når mennesker, der ikke havde mediteret før, lærte at skabe ro i sindet og udvide deres evne til kærlig venlighed, forvandlede de sig selv indefra. De oplevede mere kærlighed, mere engagement, mere ro, glæde og morskab – faktisk mere af alle de positive emotioner, vi målte. Og selv om de typisk mediterede alene, var gevinsten størst, når de interagerede med andre – på gulvet, så at sige. Deres liv blev bedre og bedre. Den kærlige venlighed, de lærte at fremme under meditationen, gjorde deres relationer til andre varmere.9 Efterfølgende eksperimenter skulle vise, at det faktisk var disse kontakter, der påvirkede deres legemer mest og gjorde dem raskere.10 Vi opdagede senere, at også andre interventioner med henblik på at fremme forbundetheden, som ikke krævede, at man lærte sig meditation, kunne forøge folks oplevelse af kærlighed og ligeledes forbedre deres helbredstilstand. Alle disse forandringsstrategier vil blive præsenteret i bogens anden del.
11
prioritere positiviteten.12
Dette er grunden til, at jeg har skrevet bogen: At finde ud af, hvordan kærligheden fungerer, kan gøre en tydelig forskel i dit liv. Den kan hjælpe dig til at prioritere øjeblikke af fælles positivitet og forøge din tillid til mennesker. Med den større viden om kærlighedens mekanik, som denne bog tilbyder, vil du med større effektivitet kunne nærme dig denne transcendente tilstand med al dens iboende godhed. Naturvidenskaben fører ikke nødvendigvis frem til en korkplade under glas med spiddede sommerfugle.

